Grupări armate palestiniene au furat 66 de milioane de euro de la sucursalele Băncii Palestinei din Gaza
Grupări armate palestiniene, dintre care una pretinde că face parte din gruparea teroristă Hamas, au furat luna trecută un total de 66 de milioane de euro din seifurile mai multor sucursale bancare din Gaza, a informat sâmbătă Le Monde, potrivit Agerpres.
Cotidianul francez a avut acces la un document trimis de Banca Palestinei „unor parteneri internaţionali” care descrie furturi spectaculoase, inclusiv unul care a avut loc în principala sa agenţie din oraşul Gaza.
Chestionată de AFP, Autoritatea Monetară Palestiniană (PMA), organism independent care supraveghează sistemul financiar din Teritoriile Palestiniene, intenţionează să emită o declaraţie mai târziu în cursul zilei de sâmbătă.
Potrivit documentului obţinut de Le Monde, pe 16 aprilie, angajaţii „au observat că în tavanul camerei seifului a fost făcută o gaură”, explică ziarul, precizând că „infractorii au pus mâna pe casete din bancomate, care conţineau echivalentul a 2,8 milioane de euro în shekeli israelieni”.
„A doua zi de dimineaţă, pe 17 aprilie, ‘grupări armate’ echipate cu explozibili s-au dus din nou în clădire” pentru a arunca în aer învelişul de ciment turnat cu o zi înainte pentru a proteja banii şi au deschis trei seifuri, „luând echivalentul a 29 de milioane euro în diferite valute”, scrie Le Monde.
Pe 18 aprilie, o a doua sucursală, cea mai mare din centrul oraşului, a fost atacată de un „comando” de bărbaţi care au pretins că sunt „de la cele mai înalte autorităţi din Gaza”, formulare care se referă la Hamas, după cum subliniază ziarul francez, şi au plecat „cu echivalentul a 33,6 milioane de euro în shekeli israelieni”.
Totodată, armata israeliană a confiscat „o sumă importantă de bani aparţinând instituţiei”, potrivit informaţiilor Le Monde.
Le Monde citează de asemenea presa israeliană care „a relatat în februarie că suma confiscată se ridica la câteva zeci de milioane de dolari şi că operaţiunea a avut ca scop să împiedice Hamas să pună mâna pe această sumă”.
Le Monde descrie totodată faptul că, din cauza războiului, este tot mai greu pentru Banca Palestinei să păstreze în siguranţă numerarul şi deopotrivă pentru locuitorii din Gaza să obţină numerar.
„Doar două bancomate mai funcţionează, la Rafah şi la Deir Al-Balah (sud), când au curent electric”, subliniază ziarul.
Mai mult, „potrivit mărturiilor unor locuitori din Gaza, coroborate cu înregistrările camerelor de supraveghere, bărbaţi înarmaţi mascaţi ameninţă clienţii în faţa bancomatelor, cerând un procent din retragerile lor”, explică Le Monde.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank